चीन जैसी सफलता दोहराने के लिए भारत पर दांव लगा रही कंपनी, विकसित बाजारों में एपल की बिक्री सुस्त पड़ रही
Apple store ; China, Apple's sales, tim cook, चीन जैसी सफलता दोहराने के लिए भारत पर दांव लगा रही ये कंपनी, विकसित बाजारों में एपल की बिक्री सुस्त पड़ रही
एपल मुंबई और दिल्ली जैसे बड़े भारतीय शहरों में एक्सक्लूसिव स्टोर खोलकर बड़ा दांव लगा रही है। एक्सपर्ट्स के मुताबिक, ये एपल के CEO टिम कुक का फोकस भारतीय बाजार पर शिफ्ट होने का संकेत है। ऐसे समय में जब विकसित बाजारों में एपल की बिक्री सुस्त पड़ रही है, कंपनी भारत में चीन जैसी सफलता दोहराना चाहती है।
काउंटरपॉइंट रिसर्च के वाइस प्रेसिडेंट नील शाह ने कहा कि भारतीय स्मार्टफोन मार्केट तेजी से प्रीमियम सेगमेंट की तरफ शिफ्ट हो रहा है। देश में बिकने वाले हैंडसेट्स में 30 हजार रुपए से ज्यादा कीमत के फोन की हिस्सेदारी अभी करीब 10 फीसदी है। कोविड से पहले ये चार प्रतिशत थी।
स्मार्टफोन कंपनियों की कुल आय में प्रीमियम हैंडसेट्स की हिस्सेदारी 35 प्रतिशत हो गई है। इसीलिए एपल भारतीय बाजार में पैठ बढ़ा रही है।’ वैसे भी 2022 में प्रीमियम फोन में एपल की बाजार हिस्सेदारी सबसे ज्यादा 60 प्रतिशत रही। इस बाजार में सैमसंग की हिस्सेदारी 21% रही।
टाइमिंग का ध्यान रखती है एपल
काउंटरपॉइंट के शाह के मुताबिक, एपल टाइमिंग का हमेशा ध्यान रखती है। किसी भी बाजार पर फोकस करने लिए कंपनी सही समय का अंदाजा लगाती है। अब उसे लग रहा है कि भारतीय बाजार में संभावनाओं का फायदा उठाने का ये सही समय है।
तीन साल में तीन गुना बढ़ी एपल की बाजार हिस्सेदारी
काउंटरपॉइंट के आंकड़ों के मुताबिक, साल 2022 में भारत के स्मार्टफोन बाजार में एपल की हिस्सेदारी करीब 6% हो गई, जो 2020 में 2% थी। यहां अब संभावनाएं काफी हैं।
औसत बिक्री कीमत 18% बढ़ी, एंट्री लेवल फोन की बाजार हिस्सेदारी घटी
आईडीसी इंडिया की रिसर्च मैनेजर (क्लाइंट डिवाइसेज) उपासना जोशी ने बताया, ‘2022 के दौरान भारत में स्मार्टफोन की औसत बिक्री कीमत (ASP) 46% बढ़कर रिकॉर्ड 18 हजार रुपए से ऊपर निकल गई। लेकिन इस दौरान एंट्री लेवल (12 हजार से कम दाम) के स्मार्टफोन की बाजार हिस्सेदारी घटकर 46% रह गई, जो 2021 में 54% थी।’
